જેવી રીતે સલમાન ખાનની ફિલ્મો સ્ટોરી, સ્ક્રિપ્ટ વગેરેની મોહતાજ નથી હોતી, એ જ રીતે તે રિવ્યૂની પણ મોહતાજ નથી હોતી. કારણ કે તે ‘ઑફ ધ સલમાન, બાય ધ સલમાન અને ફોર સલમાન ફૅન્સ’ હોય છે. તેમ છતાં જો તમે સિનેમાની ફૂટપટ્ટી લઇને સલમાનભાઈની ફિલ્મોનું વિવેચન કરવા બેસો, તો તમારી હાલત ‘વ્યાપમ કૌભાંડ’ના સાક્ષી જેવી થાય. દર વર્ષે બૉક્સ ઑફિસ પર ‘બાહુબલિ’ની જેમ ત્રાટકતી સલમાન ફિલ્મો કરતાં આ વખતે આવેલી ‘બજરંગી ભાઈજાન’ ખાસ્સી અલગ છે. ના, અહીં પણ હંમેશની જેમ સલમાન પોતે ‘બીઇંગ હ્યુમન’ જ છે, પરંતુ આ વખતે એણે કોમી એકતા, ભારત-પાકિસ્તાનના ભાઇચારા જેવાં શાંતિનાં કબૂતરો ઉડાડવાની વાતો કરી છે. જેનું ક્રેડિટ ડિરેક્ટર કબીર ખાનને પણ આપવું પડે.